Tre nuværende lægehelikoptere i Ringsted, Billund og Skive bliver snart suppleret med en fjerde, der skal flyve i Nordjylland. Det fremgår af finanslovsaftalen mellem regeringen og Dansk Folkeparti. Pris: 45 millioner kroner.

Det skriver Jyllands-Posten i dag.

Men der er ikke behov for den, mener overlæge på Rigshospitalet og læge i helikopteren i Ringsted, Henrik Jørgensen.

- Jeg blev overrasket over, at det pludselig blev meldt ud, at der er penge til en fjerde lægehelikopter i Danmark, siger Henrik Jørgensen.

Baser kan flyttes

Sammen med tre kolleger, der ligesom ham også arbejder på hospital og er læger om bord på en af de tre helikoptere, rejser han kritik af beslutningen i et debatindlæg i Jyllands-Posten.

Henrik Jørgensen foreslår, at det i stedet bliver undersøgt, om baserne i Ringsted, Billund og Skive bliver flyttet, så Danmark kan dækkes bedre. Han mener for eksempel, det er oplagt, at Skive-helikopteren kan dække Nordjylland bedre, hvis den fik base et andet sted.

Læs også : Hærværk mod signalmast på helikopter-landingsplads på Samsø

- Så vidt jeg ved, er der ingen af os akutlæger, der er blevet hørt, siger han.

- Til daglig arbejder alle vi fire, som har skrevet debatindlægget, på hospital, hvor der bare bliver skåret mere og mere ned. Det er mærkeligt at arbejde et sted, hvor der bliver sparet og et sted, hvor der med et snuptag bliver bevilliget måske 45 millioner, uden at et større analysearbejde - så vidt jeg ved - er lavet. De penge kunne bruges meget bedre over alt i sundhedsvæsenet.

DF: Akutberedskab gælder for alle

Til gengæld er formanden for Region Nordjylland Ulla Astman (S) ikke så kritisk. Ifølge hende er responstiderne længere i landets nordligste region, og en lægehelikopter kan forkorte transporttiden ind til hospitalet betragteligt, skriver Jyllands-Posten.

Læs også : Luftens helte: Stor tilfredshed med akutlægehelikoptere

De fire lægers kritik får dog fuld opbakning fra sundhedsprofessor Jakob Kjellberg fra Det Nationale Forsknings- og Analysecenter for Velfærd (VIVE).

- Det er begrænset hvilken effekt, vi har af helikopterne med de afstande, vi har i Danmark. Man kan da godt argumentere for, at der vil være en større tryghed, når der er et større udbud af lægehelikoptere, men hvor stor effekten er, det er tvivlsomt, siger han.

Men Dansk Folkeparti, som har lavet aftalen om finansloven er uenig. Sundhedsordfører Liselott Blixt peger på, at helikopterne i modsætning til det øvrige akutte system er statsfinansierede og tænkt som et tilskud. Derfor er det også politikerne på Christiansborg, der beslutter omfang og placering.